KLASA: Pp-119/22

URBROJ: 711-02-01/04-2024-07

Zagreb, 12. siječnja 2024.

**ARSEN BAUK**

**zastupnik u Hrvatskom saboru**

**Predmet: ARSEN BAUK, zastupnik u Hrvatskom saboru**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 17. listopada 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju napisa objavljenih u medijima i to na portalu jutarnji.hr od dana 15. veljače 2022. otvorilo 16. veljače 2022. predmet u odnosu na obveznika Arsena Bauka, zastupnika u Hrvatskom saboru, pod brojem Pp-119/22. U navedenom članku navodi se da Arsen Bauk nije promijenio prebivalište sa Brača u Zagreb iako više od 10 godina živi u Zagrebu, a s njim živi i njegova obitelj te mu je partnerica zaposlena u Zagrebu gdje je dobio i dijete. Također se navodi da mu Hrvatski sabor plaća najamninu za stan u Zagrebu te da redovito koristi desetke tisuća kuna za putne troškove kad ide na Brač. Osim što mu mjesečno porezni obveznici plaćaju tri tisuće kuna za najam stana, Bauk ima osigurane i plaćene troškove povratka u roditeljski dom - 2017. godine iznosili su 36.679 kuna. Prebivalište nije nužno da bi mogao stanovati o državnom trošku**.** To je zastupniku Bauku omogućio ministar uprave Arsen Bauk kad je 2013. godine promijenio odredbu o prebivalištu kao uvjetu za stan.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona.

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), koji je bio na snazi do 25. prosinca 2021. kada je stupio na snagu ZSSI, u članku 3. stavku 1. točki 3. bilo je propisano da su dužnosnici u smislu toga Zakona zastupnici u Hrvatskom saboru.

Uvidom u Registar obveznika, koji ustrojava i vodi Povjerenstvo, utvrđeno je da Arsen Bauk obnaša dužnost zastupnika u Hrvatskom saboru u kontinuitetu od 30. siječnja 2016. dok je prethodno u razdoblju od 23. prosinca 2011. do 22. siječnja 2016. obnašao dužnost ministra uprave slijedom čega je isti bio u obvezi postupati sukladno odredbama ZSSI/11-a te je u obvezi postupati sukladno odredbama trenutno važećeg ZSSI-a.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-1516-Pp-119/22-02-21 od 25. srpnja 2022. i 711-I-1772-Pp-119/22-04-21 od 02. rujna 2022. zatražilo od Hrvatskog sabora dostavu očitovanja jesu li obvezniku Arsenu Bauku, uz plaću isplaćene i naknada za odvojeni život, naknada za smještaj kao i eventualne druge naknade te temeljem kojeg akta su isplate izvršene.

Hrvatski sabor je na spomenuto traženje odgovorio dopisom od 30. rujna 2022., KLASA: 023-01/22-01/13, URBROJ: 6541-22-06 u prilogu kojeg je dostavljen dopis KLASA: 121-01/22-02/04 od dana 27. rujna 2022. kojim se dostavljaju podaci isplaćene naknade za trošak smještaja i režija u razdoblju od 30. siječnja 2016. pa nadalje uz napomenu da je sva dokumentacija vezana uz isplate zastupniku Bauku dostavljena vezano za traženje Povjerenstva u predmetu broj:701-I-1088-Pp-131/22-0323 od 6. srpnja 2022.

Povjerenstvo je izvršilo uvid u dopis Hrvatskog sabora KLASA: 023-01/22-01/09 URBOJ: 6541-22-04 od dana 25. srpnja 2022. u predmetu Povjerenstva Pp-131/22 uz koji je dostavljen dopis Ureda za opće poslove Hrvatskoga sabora i Vlade Republike Hrvatske od 22. srpnja 2022., KLASA: 121-01/22-02/02, URBROJ: 50403-05-1/09-22-02, u kojem je navedeno da je obvezniku Arsenu Bauku u traženom razdoblju isplaćivana naknada za odvojeni život temeljem Rješenja Odbora za izbor, imenovanja i upravne poslove Hrvatskoga sabora KLASA: UP/I-121-04/08-02/40, URBROJ: 6521-18-08-01 od 14. ožujka 2008.

Iz navedenog Rješenja, čije je preslika dostavljena uz očitovanje Hrvatskog sabora razvidno je da je obvezniku Arsenu Bauku priznato pravo na primanje naknade za odvojeni život od 11. siječnja 2018. u iznosu od 1.000,00 kuna te je primio naknadu za odvojeni život u razdoblju od siječnja 2011. do prosinca 2011. u iznosu od 1000,00 kn osim za lipanj kada je primio iznos od 966,67 kuna i prosinac 677,46 kn.

Nadalje, u istom dopisu Ureda za opće poslove Hrvatskoga sabora i Vlade Republike Hrvatske navedeno je kako se u nastavku očitovanja navedi pregled isplaćenih troškova, između ostalog i obvezniku Arsenu Bauku 2022. za korištenje osobnog automobila, zračnog prijevoza, te javnog prijevoza za dolazak na sjednice Hrvatskg sabora, naknada za smještaj, naknada troškova režija te troškove hotelskog smještaja.

Zaključno se u istom dopisu navodi kako su navedene isplate izvršene temeljem Rješenja o naknadi za odvojeni život i temeljem Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine“, br. 137/02. – pročišćeni tekst, 18/06. i 59/16.) regulirana naknada troškova za korištenje osobnog automobila za dolazak na sjednice, a Odlukom o smještaju zastupnika Hrvatskog sabora u Zagrebu u vrijeme zasjedanja sabora, radnih tijela i klubova zastupnika(„Narodne novine“ broj: 44/05, 47/16 regulirana je isplata naknade za smještaj zastupnika u Zagrebu koja iznosi 2.500,00 kn mjesečno i isplaćuje se zastupniku temeljem dostavljenih računa do 500,00 kn mjesečno.

Uz očitovanje Hrvatskog sabora dostavljene su i preslike ugovora o najmu stana (KLASA: 371-01/08-01/51, URBROJ: 6544-3-08-01 od 30. siječnja 2008 KLASA: 371-01/11-01/32, URBROJ: 6544-3-11-01 od 23. prosinca 2011., KLASA: 371-01/16-01/75, URBROJ: 6544-3-16-01 od 22. veljače 2016., KLASA: 371-01/19-01/34, URBROJ: 6544-3-19-01 od 09. prosinca 2019.,i KLASA: 371-01/20-01/771, URBROJ: 6544-3-20-01 od 08. listopada 2020.i otkaz ugovora o najmu stana., KLASA: 371-01/11-02/08, URBROJ: 6544-3-11-01 od 04. studenog 2011.

Iz navedenih ugovora o najmu stana razvidno je da se radi o trostranim ugovorima na određeno vrijeme koji su sklopljeni između fizičkih osoba kao najmodavaca, Hrvatskog sabora, zastupanog po tajniku Hrvatskoga sabora, kao najmoprimca, i Arsena Bauka kao korisnika stana. Predmet navedenih ugovora je najam stana u Zagrebu radi stanovanja Arsena Bauka, zastupnika u Hrvatskom saboru, te je istima ugovorena mjesečna najamnina u iznosu od 2.500,00 kuna neto koju, uz porez i prirez za najam stana, plaća najmoprimac dok korisnik stana plaća režijske troškove s time da je u ugovorima od 09. prosinca 2019. i 08. listopada 2020. ugovoreno da će trošak zajedničke pričuve snositi najmodavke kao vlasnice stana.

U spomenutom dopisu Ureda za opće poslove Hrvatskoga sabora i Vlade Republike Hrvatske navodi se da je Odlukom o smještaju zastupnika Hrvatskog sabora u Zagrebu za vrijeme zasjedanja Sabora, radnih tijela i klubova zastupnika („Narodne novine“, 44/05. i 47/16.) regulirana isplata naknade za smještaj zastupnika u Zagrebu te da ista iznosi 2.500,00 kuna neto te se isplaćuje najmodavcu uvećana za porez i prirez dok se naknada troškova režija isplaćuje zastupniku temeljem dostavljenih računa do 500,00 kuna mjesečno. U prilogu dopisa naveden je pregled isplaćenih naknada za smještaj koje su od siječnja 2011. do srpnja 2022. isplaćivane najmodavcima odnosno pregled isplaćenih naknada troškova režija koje su isplaćene obvezniku u istom razdoblju.

Povjerenstvo je nadalje u predmetu Pp-131/22 zatražilo od Ministarstva unutarnjih poslova između ostalog, dostavu podataka o boravištu i prebivališta te je imenovano ministarstvo dopisom KLASA: 220-01/23-01/3141 URBROJ: 511-01-202-23-2 JŠ od 12. srpnja 2023. u odnosu na obveznika Arsena Bauka dostavila podatke kako slijedi.

Arsen Bauk, ima od 08.07.1987. godine prijavljeno prebivalište na adresi Tolija 58, Pučišća dok prijave boravišta ima evidentirane kako slijedi.

U odnosu na prijavu boravišta:

od 08.12.1992. - 22.12.1993. godine na adresi …………………….., Zagreb, Zagreb-Trešnjevka,

od 22.12.1993.- 07.11.1994. godine na adresi…………………….., Zagreb, Zagreb-Trešnjevka,

od 07.11.1994.- 07.11.1995. godine na adresi …………………….., Zagreb, Zagreb-Trešnjevka,

od 03.12.1996. - 03.12,1997. godine na adresi …………………….., Zagreb, Zagreb-Trešnjevka,

 od 17.04.2012. - 10.04.2013. godine na adresi ………………………………, Zagreb, Zagreb-Trnje,

od 11.04.2013.- 09.04.2014. godine na adresi ………………………………,, Zagreb, Zagreb-Trnje,

od 09.04.2014.- 09.04.2015. godine na adresi ………………………………,, Zagreb, Zagreb-Trnje,

od 09.04.2015. - 09.04.2016. godine na adresi ………………………………,, Zagreb, Zagreb-Trnje,

od 27.04.2020.- 27.04.2021. godine na adresi ………………………………,, Zagreb, Zagreb-Trnje,

od 23.09.2021.- 23.09.2022. godine na adresi ………………………………,, Zagreb, Zagreb-Trnje,

od 23.09.2022. -23.09.2023. godine na adresi ………………………………,, Zagreb, Zagreb-Trnje.

Povjerenstvo je nastavno u predmetu Pp-118/22 dopisom Broj: 711-I-629-Pp-118-22/23-06-19 od 11. travnja 2023. od Hrvatskog sabora zatražilo očitovanje je li obitelj obveznika dužna imati prebivalište/boravište 50 km od Zagreba kako bi obveznik mogao ostvariti pravo na naknadu za odvojeni život ili je dovoljno da obveznik ima prijavljeno prebivalište 50 km od Zagreba neovisno od činjenice da u Zagrebu živi zajedno sa članovima svoje obitelji, a budući da je uvidom u dostavljena Rješenja Odbora za izbor, imenovanja i upravne poslove Hrvatskoga sabora, kojima se obvezniku priznaje navedena naknada, Povjerenstvo utvrdilo kako se kao uvjet primanja naknade navodi da saborski zastupnik mora imati prebivalište udaljeno više od 50 km od Zagreba te imati osiguran smještaj u Zagrebu tijekom zasjedanja Sabora, radnih tijela ili klubova zastupnika.

Na spomenuto traženje Hrvatski sabor, Odbor za izbor, imenovanja i upravne poslove, odgovorio je dopisom od 19. travnja 2023. KLASA: 023-01/23-01/04, URBROJ: 6521-18-23-02, u kojem je navedeno da je člankom 13. stavkom 1. točkom 1. Zakona o obvezama i pravima državnih dužnosnika („Narodne novine“, br. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) propisano da dužnosnici (zastupnici) imaju pravo na naknadu za odvojeni život.

Dalje se navodi da je člankom 2. Zakona o pravima i dužnostima zastupnika u Hrvatskom saboru („Narodne novine“, br. 55/00., 107/01., 86/09., 91/10. i 49/11., 12/12., 102/14. – Odluka Ustavnog suda Republike Hrvatske i 44/17.) propisano da zastupnici imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako Zakonom nije što drukčije određeno.

U istom se očitovanju također navodi da je pravo na naknadu za odvojeni život za zastupnike Hrvatskoga sabora regulirano Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika („Narodne novine“, br. 128/00., 16/01., 40/01., 51/01. – pročišćeni tekst, 132/02., 144/02. – pročišćeni tekst, 158/03., 38/05., 44/05. – pročišćeni tekst i 47/16.) iz koje proizlazi da pravo na naknadu za odvojeni život pripada zastupnicima koji imaju prebivalište udaljeno više od 50 km od Zagreba, a u vrijeme zasjedanja Sabora, radnih tijela i klubova zastupnika korite smještaj u stanovima za službene potrebe, unajmljenim garsonijerama i jednosobnim stanovima pod jednakim uvjetima kao i u stanovima za službene potrebe te zastupnicima koji imaju osiguran smještaj u Zagrebu u stanu koji je u njihovom vlasništvu ili valsništvu člana njihove uže obitelji.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 1. stavkom 2. podstavkom 3. Zakona o obvezama i pravima državnih dužnosnika propisano je da su zastupnici u Hrvatskom saboru dužnosnici u smislu toga Zakona a člankom 11. propisano je da za vrijeme obnašanja dužnosti dužnosnici imaju: pravo na plaću, pravo na naknadu određenih materijalnih troškova i druga prava u svezi s obnašanjem dužnosti.

Člankom 13. istoga Zakona propisano je da su naknade materijalnih troškova na koje dužnosnici imaju pravo: naknada za odvojeni život, naknada troškova za službeno putovanje i naknada troškova prehrane te da se na navedene naknade primjenjuju propisi koji se odnose na te naknade za ostale korisnike državnog proračuna.

Citirane odredbe članka 11. i 13. Zakona o obvezama i pravima državnih dužnosnika neizmijenjene su na snazi od dana početka primjene navedenog Zakona 1. kolovoza 1998.

Prema članku 2. Zakona o pravima i dužnostima zastupnika u Hrvatskom saboru zastupnici u Hrvatskom saboru, imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako istim Zakonom nije što drukčije određeno. Člankom 3. navedenog Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima pravo na: plaću, odnosno razliku plaće ako je plaća koju zastupnik ostvaruje po drugoj osnovi manja, naknadu plaće nakon prestanka obnašanja zastupničke dužnosti, naknadu materijalnih troškova u mjesečnom, paušalnom iznosu (zastupnički paušal), mirovinu prema Zakonu o mirovinskom osiguranju, te druga prava utvrđena istim Zakonom i Poslovnikom i drugim aktima.

Odlukom o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika u točki I. stavku 1. propisano je da zastupnici u Hrvatskomu saboru koji imaju prebivalište udaljeno više od 50 km od Zagreba u vrijeme zasjedanja Sabora, radnih tijela i klubova zastupnika koriste smještaj:

– u stanovima za službene potrebe,

– u unajmljenim garsonijerama i jednosobnim stanovima pod jednakim uvjetima kao i u stanovima za službene potrebe i

– iznimno, hotelski smještaj kada im nije osiguran smještaj iz podstavka 1. i 2. iste točke Odluke.

Prema točki II. Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu iz podstavka 1. i 2. točke I. iste Odluke određuje se u mjesečnom iznosu 2.500,00 kuna (neto) za najam stana i isplaćuje najmodavcu iz sredstava osiguranih u državnom proračunu na temelju ugovora o najmu stana zaključenog između najmodavca i Hrvatskoga sabora kao najmoprimca, a naknada troškova režije isplaćuje se na temelju računa zastupnika do 500 kuna mjesečno.

Istom je točkom navedene Odluke utvrđeno i da zastupniku iz podstavka 1., 2. i 3. točke I. iste Odluke pripada pravo na naknadu za odvojeni život iz točke 1. članka 13. Zakona o obvezama i pravima državnih dužnosnika te da naknada za smještaj zastupnika u Zagrebu i naknada za odvojeni život isključuju pravo zastupnika na dnevnice za dan dolaska i povratka sa zasjedanja odnosno sa sjednice radnog tijela ili kluba zastupnika.

Odlukom o izmjeni i dopuni Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika naknada za smještaj zastupnika u Zagrebu („Narodne novine“, br. 47/16.) od 13. svibnja 2016., koja je istoga dana stupila na snagu, utvrđeno je da se naknada za odvojeni život neće isplaćivati zastupnicima u vremenu od 15. srpnja do 15. rujna i od 15. prosinca do 15. siječnja tekuće godine, te u razdoblju od raspuštanja do konstituiranja novog saziva Hrvatskoga sabora.

Odlukom o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima („Narodne novine“, br. 117/12.) u točki V. stavku 1. propisano je da naknada za odvojeni život od obitelji, koja isključuje pravo na dnevnicu za obavljanje službenih poslova u mjestu prebivališta obitelji, mjesečno iznosi 1.000,00 kuna.

Odlukom o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije u točki VI. stavku 1. propisano je da zastupnici, koji koriste smještaj u stanovima za službene potrebe ili u unajmljenim stanovima i oni koji iznimno koriste hotelski smještaj, a na sjednice Sabora, radnih tijela i klubova zastupnika dolaze vlastitim vozilom, imaju pravo na višekratnu naknadu troškova kilometraže (pri dolasku i odlasku u svakom tjednu koliko traje zasjedanje).Pravo na naknadu troškova kilometraže iz stavka 1. i 2. te točke ostvaruje se po odobrenju tajnika Sabora, a uz predoče­nje odgovarajuće dokumentacije (navođenje registarskog broja vozila, privitak potvrde o naplaćenoj cestarini, trajektu i drugo).

Sukladno točki VII predmetne Odluke dužnosnici i zastupnici, u obnašanju svojih dužnosti, imaju pravo na korištenje prijevoza zrakoplovom, odnosno pravo na korištenje zrakoplovne karte ekonomske klase koje pravo pripada i zastupnicima u Hrvatskom saboru.

Nastavno na sve utvrđeno u ovoj pravnoj stvari, Povjerenstvo ističe da vezano uz primanje obveznika Arsena Bauka po osnovi naknade za smještaj zastupnika u Zagrebu, naknade za troškove režija, naknade za odvojeni život i naknade troškova osobnog automobila, zračnog prijevoza, javnog prijevoza za dolazak na sjednice Hrvatskoga sabora**,** i to temeljem odredbi Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije u razdoblju od siječnja 2011. pa sve do srpnja 2022. nije utvrdilo da iz postupanja obveznika proizlazi primanje nedopuštenih naknada.

Naime, naknadu za smještaj zastupnika u Zagrebu u iznosu od 2.500,00 kuna neto koja se isplaćuje najmodavcu, uvećana za porez i prirez, obveznik Arsen Bauk ostvarivao je temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika budući da je u predmetnom razdoblju imao prijavljeno prebivalište u Pučišćima na Braču koja su udaljena više od 50 km od Zagreba te je bio korisnik unajmljenog stana temeljem Ugovora o najmu stanova koje je Hrvatski sabor sklopio s najmodavcima.

Također, obveznik Arsen Bauk u predmetnom je razdoblju primao naknadu troškova režija za unajmljene stanove temeljem odredbi iste Odluke prema kojima je temeljem računa imao pravo na isplatu do 500,00 kuna mjesečno.

Nadalje, obveznik Arsen Bauk je kao zastupnik u Hrvatskom saboru, tijekom 2011. primao mjesečnu naknadu za odvojeni život u iznosu od 1.000,00 kuna. Navedeni primitak također je ostvaren temeljem odredbi Odluke o smještaju zastupnika Hrvatskog sabora u Zagrebu u vrijeme zasjedanja Sabora, radnih tijela i klubova zastupnika i Odluke o visini dnevnice za službeno putovanje u zemlji i visini naknade za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima.

Naposljetku, obveznik Arsen Bauka u predmetnom je razdoblju primao naknadu troškova za korištenje osobnog automobila, zračnog prijevoza, javnog prijevoza za dolazak na sjednice Hrvatskoga sabora i to temeljem odredbi Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije.

Slijedom svega navedenog, Povjerenstvo utvrđuje da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznika Arsena Bauka, zastupnika u Hrvatskom saboru, međutim, smatra nužnim istaknuti da su obveznici u obnašanju javne dužnosti dužni čuvati vlastitu vjerodostojnost i dostojanstvo povjere im dužnosti te povjerenje građana i u tom smislu dodatno i pravovremeno preispitivati svako svoje pravo ili povlasticu.

Povjerenstvo napominje da se radi o nadstandardima koji idu u smjeru jačanja etike vlasti te da donošenje takvih moralno ispravnih odluka pri obavljanju javne dužnosti doprinosi i vrednovanju postupaka od strane građana kao moralnih i ispravnih, a dodatno jačaju integritet obveznika budući da se u suprotnom postavlja pitanje moralnosti neovisno o činjenici određenog prava.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Arsen Bauk , osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana